b'\n_START_ARTICLE_\nSparepenge\n_START_PARAGRAPH_\nSparepenge var navnet p\xc3\xa5 forskellige lysthuse, som Frederik 2. lod opf\xc3\xb8re rundt omkring i Danmark, f.eks. ved Haderslevhus, Antvorskov og Frederiksborg Slot.\n_START_SECTION_\nSparepenge i Frederiksborg\n_START_PARAGRAPH_\nDet sidste er blevet mest kendt. Det blev nedrevet i slutningen af det 16. \xc3\xa5rhundrede, og 1599 p\xc3\xa5begyndte Christian 4. opf\xc3\xb8relsen af et nyt og st\xc3\xb8rre "Sparepenge", der ligesom det tidligere \xe2\x80\x94 og ligesom det senere Rosenborg \xe2\x80\x94 benyttedes ved gilder og desuden som opbevaringssted for en m\xc3\xa6ngde kostbare v\xc3\xa5ben og ridet\xc3\xb8jer. En del af bygningerne br\xc3\xa6ndte 1648. Resten blev st\xc3\xa6rkt medtaget under Svenskekrigene, og 1719 lod Frederik 4. Sparepenge nedbryde for at udvide slotshaven. Sparepenge l\xc3\xa5 p\xc3\xa5 den \xc3\xb8stlige side af slotss\xc3\xb8en, lige over for Frederiksborg Slot._NEWLINE_Navnet antages at stamme fra, at kongen var i stand til at spare ikke s\xc3\xa5 ganske lidt, ved her at samles med en mindre, mere intim kreds til drikkelag i stedet for at fejre det gilde, der efter tidens skik fulgte efter taflet, i den store forsamling ovre p\xc3\xa5 Slottet._NEWLINE_I forbindelse med genopbygningen af kaskadeanl\xc3\xa6gget i Slotshaven fandt man k\xc3\xa6lderresterne af Sparepenge i 1994. Disse blev udgravet og bygningens omfang blev fundet til at v\xc3\xa6re 32x12 m, desuden fandt man ud af slottets pr\xc3\xa6cise placering.'